PMIndiaData/PMIndiaSum huggingface dataset:
லிஸ்பனில் சாம்பலிமோட் அறக்கட்டளைக்கு பிரதமர் வருகை புரிந்தார்

போர்த்துக்கல்லின் லிஸ்பன் நகரில் உள்ள சாம்பலிமோட் அறக்கட்டளைக்கு பிரதமர் அன்டோனியோ கோஸ்டா-வுடன் பிரதமர் திரு. நரேந்திர மோடி இன்று நேரில் சென்று பார்வையிட்டார். சாம்பலிமோட் அறக்கட்டளை என்பது, தனியார் உயிரிமருத்துவ ஆய்வு அறக்கட்டளையாகும். இங்கு புற்றுநோய்க்கு அதிநவீன சிகிச்சை அளிக்கப்படுகிறது. மேலும், நவீன காலத்துக்கு ஏற்ற புற்றுநோய் ஆய்வுக்கு ஆதரவாக உள்ளது. இது மருத்துவ சிகிச்சைக்கு புதிய முழுமையான செயல்பாட்டை வழங்குகிறது. இது தினசரி சிகிச்சைகளை பசுமையான சூழலில் ஆய்வு மற்றும் புத்தாக்க முயற்சிகளுடன் இணைக்கிறது. மேலும், இயற்கையுடன் நெருங்கிய இணைப்பு கொண்டது. இந்த மையம், தோட்டம், கடல் மற்றும் ஆற்றை கண்டுகளிக்கும் வகையிலான அமைப்பு, அதிக அளவில் சூரிய வெளிச்சம் ஆகிய அம்சங்களுடன் வடிவமைக்கப்பட்டுள்ளது. இதனை இந்தியாவின் மிகவும் பிரபலமான கட்டிடக் கலை வல்லுநரான சார்லஸ் கொரியா வடிவமைத்துள்ளார். இந்த அறக்கட்டளை, இந்தியா மற்றும் போர்த்துக்கல்லின் பல்லடுக்கு பிணைப்பை வெளிப்படுத்துகிறது. இந்த கல்வி நிறுவனம், புற்றுநோய் ஆராய்ச்சி மற்றும் சிகிச்சைக்கு என்று அர்ப்பணிக்கப்பட்டது. பிரதமர் திரு. நரேந்திர மோடி, அடிக்கடி வலியுறுத்துவது போன்று, முழுமையான சிகிச்சை என்ற கொள்கையை அடிப்படையாகக் கொண்டு செயல்படுகிறது. புற்றுநோயால் பாதிக்கப்பட்ட நோயாளிகளுக்கு கீமோதெரபி போன்ற அதிநவீன மருத்துவ சிகிச்சை அளிக்கப்பட்டாலும் கூட, அவர்கள் தனிப்பட்ட வழிமுறையுடன் இயற்கையோடு இணைக்கப்படுகின்றனர். கண் மருத்துவ ஆய்வில் சிறப்பான பங்களிப்பை மேற்கொள்பவர்களை அங்கீகரிக்கும் வகையில், அன்டோனியோ சாம்பலிமோட் விருது, கடந்த 2007-ம் ஆண்டில் உருவாக்கப்பட்டது. முதல் ஆண்டில் இந்த விருதை, இந்தியாவைச் சேர்ந்த அரவிந்த் கண் மருத்துவமனை பெற்றது. இந்த அறக்கட்டளையில் உள்ள 42 நாடுகளைச் சேர்ந்த 300 ஆய்வாளர்களில் 3 பேர் இந்தியாவைச் சேர்ந்தவர்கள். சாம்பலிமோட் அறக்களை, ஹைதராபாத்தில் உள்ள பிரசாத் இன்ஸ்டிடியூட்டுடன் இணைந்து செயல்படுகிறது. சாம்பலிமோட் அறக்கட்டளையில் சிகிச்சை பெறும் வெளிநாட்டு நோயாளிகளில், அதிகமானவர்கள் இந்தியாவைச் சேர்ந்தவர்கள் ஆவர். அறக்கட்டளையில் உள்ள சிறப்பு வசதிகளை பிரதமர் திரு. நரேந்திர மோடி பார்வையிட்டார். மேலும், இந்திய ஆய்வாளர்களுடன் சிறிதுநேரம் கலந்துரையாடினார்.
இரு மாநிலங்கள், இரு யூனியன் பிரதேசங்களில் 2 நாட்கள் பிரதமர் பயணம்

பிரதமர் திரு. நரேந்திர மோடி தமிழ்நாடு புதுச்சேரி உள்பட இரண்டு மாநிலங்கள், இரு யூனியன் பிரதேசங்களுக்கு இரு நாள் பயணம் மேற்கொள்கிறார். தமிழ்நாடு மற்றும் குஜராத் ஆகிய மாநிலங்களிலும், டாமன் டையூ, புதுச்சேரி ஆகிய யூனியன் பிரதேசங்களில் அவர் பல நிகழ்ச்சிகளில் பங்கேற்கிறார். பிரதமர் டாமன் நகருக்கு சனிக்கிழமை செல்கிறார். அங்கு பல்வேறு மேம்பாட்டுத் திட்டங்களைத் தொடங்கிவைக்கிறார். நிகழ்ச்சியில் அவர் பயனாளிகளுக்குப் பல்வேறு திட்டங்களுக்கான சான்றிதழ்களையும் வழங்குகிறார். பின்னர் பொதுக் கூட்டத்தில் அவர் உரையாற்றுகிறார். அதையடுத்து பிரதமர் தமிழ்நாட்டுக்கு வருகை புரிகிறார். சென்னையில் மாநில அரசின் நலத் திட்டங்களில் ஒன்றான அம்மா இருசக்கர வாகனம் வழங்கும் திட்டத்தைத் தொடங்கிவைக்கிறார். மறுநாள் ஞாயிற்றுக்கிழமை பிரதமர் புதுச்சேரிக்குப் பயணமாகிறார். அங்கு அரவிந்தர் ஆசிரமத்துக்குச் சென்று, மகான் ஸ்ரீ அரவிந்தருக்கு மலர் அஞ்சலி செலுத்துகிறார். தொடர்ந்து அங்கு ஸ்ரீ அரவிந்தர் சர்வதேச கல்வி மையத்தைச் சேர்ந்த மாணவர்களுடன் அவர் உரையாடுகிறார். அத்துடன், ஆரோவில்லுக்கும் செல்லும் பிரதமர் ஆரோவில்லின் பொன்விழா நினைவு அஞ்சல் தலையை வெளியிடுகிறார். பின்னர், அங்கு உரையாற்றுகிறார். அதன் பின்னர் புதுச்சேரியில் நடைபெறும் பொதுக்கூட்டத்திலும் பிரதமர் உரையாற்றுகிறார். ஞாயிற்றுக்கிழமை மாலையில், பிரதமர் குஜராத் மாநிலம் சூரத் நகருக்குச் செல்கிறார். அங்கு புதிய “இந்தியாவுக்கான மராத்தான் ஓட்டத்தை”க் கொடியசைத்துத் தொடங்கி வைக்கிறார்.
பிரதமர் ஜன்தன் யோஜனா திட்டம் ஆறு ஆண்டுகள் நிறைவடைந்ததையொட்டி பிரதமர் மகிழ்ச்சி

பிரதமர் ஜன்தன் யோஜனா திட்டம் தொடங்கப்பட்டு ஆறு ஆண்டுகள் வெற்றிகரமாக நிறைவடைந்ததையொட்டி பிரதமர் திரு நரேந்திர மோடி மகிழ்ச்சி தெரிவித்துள்ளார். பிரதமர் ஜன்தன் யோஜனா வெற்றிகரமாக செயல்படுவதற்கு அயராது உழைத்த அனைவருக்கும் அவர் பாராட்டு தெரிவித்தார். “ஆறு ஆண்டுகளுக்கு முன் இதே நாளில் பிரதமர் ஜன்தன் யோஜனா திட்டம் தொடங்கப்பட்டது. வங்கிச் சேவை இல்லாத அனைவருக்கும் வங்கிச் சேவை அளிக்கும் நோக்கத்துடன் மேற்கொள்ளப்பட்ட இந்த முயற்சி, வாழ்க்கையை மாற்றியமைத்து வறுமையைப் போக்கும் பல திட்டங்களுக்கு அடித்தளமாக அமைந்தது. இதனால் பல கோடி மக்கள் பயன் அடைந்திருக்கிறார்கள்” என்று பிரதமர் கூறினார். “பல குடும்பங்களின் எதிர்காலம் பாதுகாப்பாக அமைவதற்கு உதவிய இந்த பிரதமர் ஜன்தன் யோஜனா திட்டத்திற்கு நன்றி. இத்திட்டத்தால் பயன்பெற்ற மக்களில் மிக அதிக அளவிலான சதவிகிதத்தினர் கிராமப்புறப் பகுதிகளைச் சேர்ந்தவர்கள். பெரும்பாலும் பெண்கள். பிரதமர் ஜன்தன் யோஜனா திட்டம் வெற்றிகரமாக செயல்படுவதற்கு அயராது பணியாற்றிய அனைவருக்கும் எனது பாராட்டுக்கள்”
மாலத்தீவு அதிபரின் இந்திய பயணத்தை முன்னிட்டு இந்திய- மாலத்தீவு கூட்டறிக்கை

இந்திய பிரதமர் திரு நரேந்திர மோடியின் அழைப்பை ஏற்று மாலத்தீவு அதிபர் மேதகு திரு இப்ராஹிம் முகமது சோலே அரசுமுறை பயணமாக இந்தியா வந்துள்ளார். கடந்த 2018- ஆம் ஆண்டு அதிபராகப் பொறுப்பேற்ற பின் திரு சோலே இந்தியாவிற்கு வருவது இது மூன்றாவது முறை. மாலத்தீவின் நிதி அமைச்சர் மேதகு திரு இப்ராஹிம் அமீர், பொருளாதார வளர்ச்சித்துறை அமைச்சர் மேதகு திரு ஃபயஸ் இஸ்மாயில், பாலினம், குடும்ப நலன் மற்றும் சமூக சேவைகள் துறை அமைச்சர் மேதகு திரு ஐஷாத் முகமது திதி மற்றும் தொழில்துறை பிரதிநிதிகள் அடங்கிய உயர்நிலை குழுவினர் அதிபருடன் வந்துள்ளனர். இந்திய குடியரசுத் தலைவர் திருமதி திரௌபதி முர்முவை சந்தித்த அதிபர் திரு சோலே, இந்தியாவின் 15-வது குடியரசுத் தலைவராகப் பொறுப்பேற்றுக் கொண்டதற்கு அவருக்கு வாழ்த்து தெரிவித்தார். இந்திய மக்களின் மனதிலும், “அண்டை நாடுகளுக்கு முதல் முக்கியத்துவம்” என்ற இந்தியாவின் கொள்கையிலும் மாலத்தீவு சிறப்பு இடம் வகிப்பதாக பிரதமர் திரு மோடி தெரிவித்தார். “இந்தியாவிற்கு முதல் முன்னுரிமை” என்ற தமது அரசின் கொள்கையை அதிபர் திரு சோலே மீண்டும் வலியுறுத்தினார். இரு நாட்டு மக்கள் பயனடையும் வகையில் அண்மை ஆண்டுகளில் மேற்கொள்ளப்பட்டுள்ள இரு தரப்பு உறவுகளின் விரிவாக்கத்திற்கு தலைவர்கள் திருப்தி தெரிவித்தனர். இந்த உறவை மேலும் வலுப்படுத்த தங்களது உறுதிப்பாட்டை அவர்கள் முன்வைத்தனர். கொவிட்-19 பெருந்தொற்றின் போது மாலத்தீவு மக்களுக்கும், அரசுக்கும் துணைபுரிந்த இந்திய அரசுக்கும், பிரதமர் திரு மோடிக்கும் அதிபர் திரு சோலே நன்றி தெரிவித்தார். ராணுவம் மற்றும் பாதுகாப்பு, முதலீட்டு ஊக்குவிப்பு, மனிதவள மேம்பாடு, உள்கட்டமைப்பு வளர்ச்சி, பருவநிலை மற்றும் எரிசக்தி உள்ளிட்ட துறைகளில் ஒத்துழைப்பை அதிகரிக்க பிரதமர் திரு மோடியும் அதிபர் திரு சோலேயும் ஒப்புதல் தெரிவித்தனர். மாலத்தீவின் உள்கட்டமைப்பு திட்டங்களுக்கு 100 மில்லியன் அமெரிக்க டாலர் நிதி உதவி வழங்கப்படும் என்ற இந்திய அரசின் புதிய அறிவிப்பை பிரதமர் திரு மோடி வெளியிட்டார். இந்திய அரசுக்கு நன்றி கூறிய அதிபர் சோலே, பல்வேறு கட்ட ஆலோசனைகளில் உள்ள ஏராளமான மிகப்பெரிய உள்கட்டமைப்பு திட்டங்களை அமல்படுத்துவதற்கு இந்தக் கூடுதல் நிதி உதவிகரமாக இருக்கும் என்று தெரிவித்தார்.
அரசியல் அமைப்புச் சட்டம் நாள் கடைபிடிக்கப்படுவதைக் குறிக்கும் வகையில் நூல் வெளியீட்டு விழா- பிரதமர் பங்கேற்பு

அரசியல் அமைப்புச் சட்டம் நாள் கடைபிடிக்கப்படுவதைக் குறிக்கும் வகையில் பிரதமர் திரு நரேந்திர மோடி நாடாளுமன்ற துணைக் கட்டிடத்தில் நூல் ஒன்றை வெளியிட்டார். “இந்திய அரசியல் அமைப்புச் சட்டத்தின் மேம்படுத்தப்பட்ட பதிப்பு” மற்றும் “அரசியல் அமைப்புச் சட்டம் – உருவாக்கம்” என்ற இரு நூல்கள் இந்நிகழ்ச்சியில் வெளியிடப்பட்டன. 2015 – ம் ஆண்டு முதல் நவம்பர் 26 –ம் தேதி அரசியல் அமைப்பு சட்டம் நாள் கடைப்பிடிக்கப்படுகிறது. வரும் சந்ததியினர் அரசியல் அமைப்பு சட்டம் குறித்த எல்லா தகவல்களையும் அறிந்து, அதனை தேவைக்கேற்ப பயன்படுத்த வேண்டும் என்று பிரதமர் இந்நிகழ்ச்சியின் போது கூறினார். அரசியல் அமைப்புச் சட்டம் குறித்து நினைவு கூறும் போதெல்லாம் பாபா சாகிப் அம்பேத்கரையும் நினைவு கூறுகிறோம். பாபா சாகிப் அம்பேத்கர் கூறியது போல, நாம் அரசியல் அமைப்புச் சட்டத்துடன் ஒருங்கிணைந்து, உரிமைகளுக்கும் கடமைகளுக்கும் இடையே நடு நிலையை கடைப்பிடிக்க வேண்டும் என்று பிரதமர் கூறினார். அரசியல் அமைப்புச் சட்டத்தின் முக்கியத்துவத்தை எடுத்துரைத்த பிரதமர், நவம்பர் 26 – ம் தேதி இன்றி ஜனவரி 26 – ம் தேதியை (குடியரசு தினம்) கொண்டாட வாய்ப்பு அமைந்திருக்காது என்று கூறினார். ஊழல் மற்றும் கருப்பு பணம் ஒழிப்பில் சாதாரண குடிமகன் கூட வீரனாக போர்தொடுத்து வருகிறார் என்று பிரதமர் கூறினார். வெளிப்படைத் தன்மையை அதிகரிக்க, முடிந்த வரையில் பணப்பரிமாற்றத்திற்கு மின்னணு முறைகளை மேற்கொள்ளுமாறு பிரதமர் கேட்டுக் கொண்டார். ஒவ்வொருவரும் தங்களின் பணத்தை செலவழிக்க எல்லா உரிமைகளும் உண்டு. ஒருவர் பணத்தை வேறு ஒருவர் எடுத்துக் கொள்ள முடியாது என்றும் பிரதமர் கூறினார்.
முதலாவது “அருண் ஜெட்லி நினைவு சொற்பொழிவு” நிகழ்ச்சியில் பிரதமரின் உரை

வணக்கம்! ஈடு செய்ய முடியாத இழப்பையும், தாங்க முடியாத துயரத்தையும் இந்நாள் எனக்கு அளித்துள்ளது. ஜப்பான் நாட்டின் முன்னாள் பிரதமரும் எனது மிக நெருங்கிய நண்பருமான திரு ஷின்சோ அபே இன்று நம்மிடையே இல்லை. இந்தியாவில் அதிவேகமாக மேற்கொள்ளப்பட்டு வரும் வளர்ச்சிப் பணிகள் மற்றும் ஜப்பானின் உதவியுடன் நடைபெற்று வரும் வளர்ச்சித் திட்டங்களுக்காக திரு ஷின்சோ அபே இந்திய மக்களின் மனதில் பல ஆண்டுகள் நிலைத்து நிற்பார். நண்பர்களே, இன்றைய நிகழ்ச்சி எனது நெருங்கிய நண்பர் அருண் ஜெட்லி அவர்களுக்கு அர்ப்பணிக்கப்படுகிறது. நமது அரசின் வளர்ச்சிக் கொள்கையின் அடிப்படை மந்திரமான ‘உள்ளடக்கத்தின் வாயில் வளர்ச்சி, வளர்ச்சியின் மூலம் உள்ளடக்கம்’ என்பது இந்த சொற்பொழிவின் தலைப்பாகும். உள்ளடக்கம் இல்லாமல் உண்மையான வளர்ச்சி சாத்தியமில்லை. வளர்ச்சி இல்லாமல் உள்ளடக்கத்தின் இலக்கை அடைய முடியாது. உள்ளடக்கத்திற்காக கடந்த எட்டு ஆண்டுகளில் இந்தியா பணியாற்றியதைப் போல உலகில் வேறு எந்த நாடும் செயல்பட்டதில்லை. 2014-ஆம் ஆண்டுக்கு முன்பு 10 ஆண்டுகளில் சராசரியாக 50 மருத்துவக் கல்லூரிகள் தொடங்கப்பட்டு வந்தன. கடந்த ஏழு-எட்டு ஆண்டுகளில் சுமார் 209 புதிய மருத்துவக் கல்லூரிகள் இந்தியாவில் கட்டப்பட்டுள்ளன, இது நான்கு மடங்கு அதிகம். சுமார் ஐந்து லட்சம் பொது தேவை மையங்கள் தொடங்கப்பட்டதன் வாயிலாக இந்திய கிராமங்களில் வசிக்கும் ஏழை மக்களுக்கு இணைய வசதியை டிஜிட்டல் இந்தியா திட்டம் எடுத்துச் சென்றுள்ளது. இந்தியாவின் பிம்- யு.பி.ஐ சேவை, டிஜிட்டல் கட்டண முறை வசதியை கோடிக்கணக்கான ஏழைகளுக்கு வழங்கியுள்ளது. நண்பர்களே, நிர்பந்தத்தின் அடிப்படையிலான சீர்திருத்தங்களுக்கு மாற்றாக நம்பிக்கையின் அடிப்படையிலான சீர்திருத்தங்களின் வாயிலாக அடுத்த 25 ஆண்டுகளுக்கான திட்டத்தை இந்தியா தற்போது தயாரித்து வருகிறது. மக்களின் நாடித் துடிப்பின் அடிப்படையிலேயே எங்களது கொள்கைகள் அமைந்துள்ளன. பெண்கள், விவசாயிகள் மற்றும் குறு, சிறு மற்றும் நடுத்தர தொழில் நிறுவனங்களில் அதிக கவனம் செலுத்தி, ஏழை மக்களுக்கு நாம் பாதுகாப்பு வழங்கினோம். அனைவரையும் ஒன்றிணைக்கும் உணர்வோடு அரசு மற்றும் தனியார் துறையினரின் மீது நம்பிக்கை கொண்டதன் காரணத்தால் வளர்ச்சியை நோக்கி இந்தியா உற்சாகம் காட்டுகிறது. விடுதலையின் அமிர்தகாலம் இந்தியாவிற்கு எண்ணிலடங்காத புதிய வாய்ப்புகளை அளித்து வருகிறது. அருண் அவர்களை மீண்டும் ஒரு முறை நினைவுகூர்ந்து எனது உரையை நிறைவு செய்கிறேன். உங்கள் அனைவருக்கும் எனது மனமார்ந்த நன்றி. பொறுப்புத்துறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார்.
இலாபன் பட் மறைவிற்கு பிரதமர் இரங்கல்

பிரபல கல்வியாளரும் சமூக சேவகருமான இலாபன் பட் மறைவிற்கு பிரதமர் திரு நரேந்திர மோடி இரங்கல் தெரிவித்துள்ளார். மகளிருக்கு அதிகாரமளித்தல், சமூக சேவை மற்றும் இளைஞர்களிடையே கல்வியை மேம்படுத்துவதற்காக அவர் ஆற்றிய பங்களிப்பை பிரதமர் நினைவு கூர்ந்துள்ளார். இது குறித்து அவர் வெளியிட்டுள்ள ட்விட்டர் பதிவில் “இலாபன் பட்டின் மரணம் வருத்தமளிக்கிறது. மகளிருக்கு அதிகாரமளித்தல், சமூக சேவை மற்றும் இளைஞர்களிடையே கல்வியை மேம்படுத்துவதற்கான அவரது முயற்சிகளுக்காக அவர் நீண்ட காலமாக நினைவுகூரப்படுவார். அவரது குடும்பத்தினருக்கும் தொண்டர்களுக்கும் ஆழ்ந்த அனுதாபங்கள். அமைதி” என்று குறிப்பிட்டுள்ளார். ——–
வெண்கலப் பதக்கம் வென்ற டேபிள் டென்னிஸ் வீரர் சத்தியன் ஞானசேகரனின் உறுதி மற்றும் அர்ப்பணிப்பு உணர்வுக்கு பிரதமர் பாராட்டு

பர்மிங்காம் காமன்வெல்த் போட்டியில் ஆடவர் ஒற்றையர் டேபிள் டென்னிஸ் ஆட்டத்தில் வெண்கலப் பதக்கம் வென்ற சத்தியன் ஞானசேகரனின் உறுதியையும் அர்ப்பணிப்பையும் பிரதமர் திரு நரேந்திர மோடி பாராட்டியுள்ளார். பிரதமர் வெளியிட்டுள்ள டுவிட்டர் பதிவில் கூறியிருப்பதாவது; "காமன்வெல்த் போட்டி முழுவதும் அற்புதமான செயல்திறனைக் காட்டினார் @sathiyantt. டேபிள் டென்னிஸில் வெண்கலப் பதக்கம் வென்றதற்காக அவரை வாழ்த்துகிறேன். அவரது விடாமுயற்சி மற்றும் அர்ப்பணிப்புக்காக அவர் பாராட்டப்படுகிறார். வரவிருக்கும் போட்டிகளிலும் அவர் சிறந்து விளங்குவார் என்று நான் நம்புகிறேன். #Cheer4India"
தமிழ்நாட்டில் நீரில் மூழ்கி சிறுமிகள் உயிரிழந்த சம்பவத்திற்குப் பிரதமர் இரங்கல் தெரிவித்துள்ளார்

தமிழ்நாட்டின் கடலூரில் நீரில் மூழ்கி சிறுமிகள் உயிரிழந்த சம்பவத்திற்குப் பிரதமர் திரு நரேந்திர மோடி ஆழ்ந்த இரங்கல் தெரிவித்துள்ளார். பிரதமர் ட்விட்டரில் கூறியிருப்பதாவது; “தமிழ்நாட்டின் கடலூர் மாவட்டத்தில், ஏழு சிறுமிகள் ஆற்றில் மூழ்கி உயிரிழந்த செய்தியறிந்து நான் வேதனையடைந்தேன். இந்தத் துயர் மிகுந்த வேளையில், உறவினர்களை இழந்த குடும்பத்தினர் பற்றி எனது மனம் சிந்திக்கிறது: பிரதமர்”
ராம நவமியையொட்டி மக்களுக்கு பிரதமர் வாழ்த்து

ராம நவமியையொட்டி மக்களுக்கு பிரதமர் திரு நரேந்திர மோடி வாழ்த்து தெரிவித்துள்ளார். அனைவருக்கும் மகிழ்ச்சி, அமைதி, முன்னேற்றத்தை அளிக்கட்டும் என அவர் கூறியுள்ளார். டுவிட்டர் பதிவில் பிரதமர்கூறியிருப்பதாவது; ‘’ நாட்டு மக்களுக்கு ராம நவமி நல்வாழ்த்துக்கள். அனைவருக்கும் ஸ்ரீராம பிரானின் அருளால் வாழ்வில் மகிழ்ச்சி, அமைதி, முன்னேற்றம் கிடைக்கட்டும். ஜெய் ஸ்ரீராம்!’’
இஸ்தான்புல் பயங்கரவாதத் தாக்குதலுக்கு பிரதமர் மோடி கண்டனம்

துருக்கி இஸ்தான்புலில் நடத்தப்பட்ட பயங்கரவாத தாக்குதலுக்கு பிரதமர் திரு. நரேந்திர மோடி கண்டனம் தெரிவித்துள்ளார். “இஸ்தான்புல்லில் நடந்த தாக்குதல் மனிதாபிமானமற்ற கொடூரமான செயல். இதை நான் வன்மையாகக் கண்டிக்கிறேன். இறந்தவர்கள் குடும்பத்தினருக்கு எனது ஆழ்ந்த அனுதாபங்கள். காயமடைந்தவர்கள் விரைவில் குணமடைய வேண்டுகிறேன்.”, என்று பிரதமர் வெளியிட்டுள்ள செய்தியில் கூறியுள்ளார்.
சுற்றுலா துறையில் இந்தியா – ருமேனியா  இடையேயான புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்

சுற்றுலா துறையில் இந்தியா – ருமேனியா இடையே ஏற்கனவே கையெழுத்திடப்பட்ட புரிந்துணர்வு ஒப்பந்தத்திற்கு பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. செப்டம்பர் 2018-ல் ருமேனியா நாட்டின் துணை அதிபர் இந்தியாவிற்கு வருகை தந்தபோது இந்த ஒப்பந்தம் கையெழுத்திடப்பட்டது. இந்தப் புரிந்துணர்வு ஒப்பந்தத்தின் முக்கிய நோக்கங்கள்: சுற்றுலாத் துறையில் இருதரப்பு ஒத்துழைப்பை அதிகரித்தல் சுற்றுலா தொடர்பான தகவல்கள் மற்றும் தரவுகளின் பரிமாற்றம். ஹோட்டல்கள் மற்றும் சுற்றுலா ஏற்பாட்டாளர்கள் உள்ளிட்ட சுற்றுலாத் துறை தொடர்பானவர்களுக்கு இடையே ஒத்துழைப்பை ஊக்கப்படுத்துதல் சுற்றுலா மற்றும் விருந்தோம்பல் துறையில் முதலீடுகள் இருவழி சுற்றுலாவை ஊக்கப்படுத்த சுற்றுலா ஏற்பாட்டாளர்கள்/பத்திரிக்கையாளர்கள்/சிந்தனையாளர்களை இரு நாடுகளுக்கும் பயணம் மேற்கொள்ளச்செய்தல் ஊக்கப்படுத்துதல், சந்தைப்படுத்துதல், சுற்றுலாத் தலங்களின் மேம்பாடு மற்றும் மேலாண்மை. இரு நாடுகளை சிறந்த சுற்றுலா தலங்களாக மேம்படுத்தத் திரைப்பட சுற்றுலா மூலம் இருதரப்பு ஒத்துழைப்பை ஏற்படுத்துதல் பாதுகாப்பான, கெளரவமான மற்றும் நிலையான சுற்றுலாவை ஊக்குவித்தல் இரு நாடுகளுக்கும் இடையே உள்ள சுற்றுலா இயக்கத்தை மேம்படுத்துதல் இந்தியாவின் சுற்றுலாவிற்கு ருமேனியா நாடு முக்கியமான சந்தையாகும். 2017 ஆம் ஆண்டு 11844 சுற்றுலா பயணிகள் ருமேனியாவில் இருந்து இந்தியாவிற்கு வருகை தந்துள்ளனர். இந்த சுற்றுலா பயணிகளின் எண்ணிக்கையை அதிகரிக்க இந்த புரிந்துணவு ஒப்பந்தம் வழிவகுக்கும்.
ஸ்ரீ சுத்தூர் மடத்தில் நடைபெற்ற நிகழ்ச்சியில் பிரதமரின் உரை

வணக்கம்! மதிப்பிற்குரிய ஸ்ரீ சிவராத்திரி தேசிகேந்திர மகாஸ்வாமி அவர்களே, ஸ்ரீ சித்தேஸ்வர மகாஸ்வாமி அவர்களே, ஸ்ரீ சித்தலிங்க மகாஸ்வாமி அவர்களே, கர்நாடக முதலமைச்சர் திரு பசவராஜ் அவர்களே, மத்திய அமைச்சர் திரு பிரல்ஹாத் ஜோஷி அவர்களே, கர்நாடக மாநில அமைச்சர்களே, நாடாளுமன்ற, சட்டமன்ற உறுப்பினர்களே, சித்தூர் மடத்தின் பக்தர்களே, மதிப்பிற்குரிய துறவிகளே! மைசூரில் உள்ள சாமுண்டீஸ்வரி அன்னையை வணங்குகிறேன். நாரத பக்தி சூத்திரம், சிவ சூத்திரம், பதஞ்சலி யோக சூத்திரம் ஆகியவற்றிற்கு ஸ்ரீ சித்தேஸ்வர ஸ்வாமியின் உரைகளை அர்ப்பணிக்கும் வாய்ப்பையும் இன்று நான் பெற்றேன். அறிவைப் போன்று புனிதமானதும், அறிவிற்கு மாற்றும் எதுவும் இல்லை என்று நமது புராணங்களில் தெரிவிக்கப்பட்டுள்ளது. காலமும், நேரமும் மாறியதால் இந்தியா ஏராளமான இன்னல்களை சந்தித்தது. ஆனால் இந்தியாவின் உணர்வு குறைந்தபோது, நாடு முழுவதும் உள்ள துறவிகளும், முனிவர்களும், ஆச்சார்யார்களும் நாட்டின் உணர்வை மீட்டெடுத்தனர். அடிமை நிலை ஓங்கியிருந்த காலகட்டத்திலும், வடக்கு முதல் தெற்கு வரை சக்திவாய்ந்த ஆலயங்களும், மடாலயங்களும் இந்தியாவின் அறிவை ஒளிரச்செய்தன. நண்பர்களே, உண்மைத் தன்மையின் இருப்பு வெறும் ஆராய்ச்சியின் அடிப்படையானதல்ல, மாறாக சேவை மற்றும் தியாகத்தை அடிப்படையாகக் கொண்டது. ஸ்ரீ சித்தூர் மடம், ஜே.எஸ்.எஸ் மகாவித்யா பீடம் ஆகியவை இதற்கு சிறந்த உதாரணங்கள். கர்நாடகா, தென்னிந்தியா மற்றும் இந்தியாவில் கல்வி, சமத்துவம் மற்றும் சேவையைப் பொருத்தவரை பகவான் பசவேஸ்வராவின் ஆசிகளுடன் இந்த சொற்பொழிவுகள் மேலும் விரிவடைகின்றன. நம் சமூகத்திற்கு பகவான் பசவேஸ்வரா வழங்கியுள்ள ஆற்றல், ஜனநாயகத்தின் கோட்பாடுகள், கல்வி, சமத்துவம் ஆகியவை இன்றும் இந்தியாவின் அடித்தளமாக விளங்குகின்றன. நண்பர்களே, விடுதலையின் 75-வது ஆண்டை நாம் கொண்டாடும் வேளையில், ‘அனைவரின் முயற்சியுடன்' செயல்பட விடுதலையின் ‘அமிர்த காலம்தான்' உகந்ததாகும். நூற்றுக்கணக்கான ஆண்டுகள் நாம் அடிமைப்பட்டிருந்த போது கண்ட கனவுகளை நனவாக்குவதற்கான தருணம், இது. இதற்காக நமது முயற்சிகளுக்கு அதிக முக்கியத்துவம் அளிக்க வேண்டும். நண்பர்களே, கல்வித்துறையில், தேசிய கல்விக் கொள்கை என்ற உதாரணம் இன்று நம் முன்னே உள்ளது. கல்வி என்பது இந்தியாவின் இயற்கையான ஓர் அம்சமாகும். இதை கருத்தில் கொண்டு முன்னேறுவதற்கான வாய்ப்புகள் நம் புதிய தலைமுறையினருக்கு வழங்கப்படவேண்டும். எனவே தான் உள்ளூர் மொழிகளில் பயிலும் வாய்ப்புகள் அளிக்கப்படுகின்றன. அதேபோல, சுகாதாரம் மற்றும் ஆரோக்கியத்தில் இந்தியாவின் முயற்சிகளால், ஆயுர்வேதத்திற்கும், யோகாவிற்கும் உலகம் முழுவதும் புதிய அடையாளம் கிடைத்துள்ளது. துறவிகளின் முயற்சிகளை உள்ளடக்கிய முன்முயற்சிகளுக்கு ஆன்மீக உணர்வும், தெய்வீக ஆசிகளும் சேர்க்கப்படுகின்றன. உங்கள் அனைவர் மத்தியிலும் கலந்து கொண்டதை எனது பாக்கியமாகக் கருதுகிறேன். நன்றி. வணக்கம்! பொறுப்புதுறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார்.
ஜார்க்கண்ட் நிலக்கரி சுரங்க விபத்தில் உயிர் இழப்பு  – பிரதமர் துயரம்

ஜார்க்கண்ட் நிலக்கரி சுரங்கத்தில் நிகழ்ந்த விபத்தில் ஏற்பட்ட உயிர் இழப்பிற்கு பிரதமர் திரு நரேந்திர மோடி ஆழ்ந்த துயரத்தை வெளிப்படுத்தியுள்ளார். ஜார்க்கண்ட் மாநிலத்தில் ஏற்பட்ட உயிர் இழப்பு எனக்கு மிகுந்த கவலை அளிக்கிறது. சுரங்கத்தில் மாட்டிக் கொண்ட நபர்களுக்கு எனது பிரார்த்தனைகள். நிலைமை குறித்து ஜார்க்கணட் முதல் அமைச்சர் திரு. ரகுபர் தாஸ்-சிடம் பேசினேன். நிலைமையை சீராக்க, ஜார்க்கண்ட் அரசுடன் இணைந்து அமைச்சர் திரு. பியூஷ் கோயலும் தீவிர நடவடிக்கைகளை மேற்கொண்டு வருகிறார். தேசிய பேரிடர் மீட்பு படை தலைமையகம் இந்த மீட்பு மற்றும் நிவாரண பணிகளில் ஈடுபட்டுள்ளது என்று பிரதமர் தெரிவித்துள்ளார்.
வரும் நாடாளுமன்ற பட்ஜெட் கூட்டத் தொடரில் அனைத்து விஷயங்கள் குறித்தும் விவாதிக்க அரசு தயாராக உள்ளது என பிரதமர் கூறியுள்ளார்

நடைபெறவுள்ள நாடாளுமன்ற பட்ஜெட் கூட்டத் தொடரில் அனைத்து விஷயங்கள் குறித்தும் விவாதிக்க அரசு திறந்த மனதுடன் தயாராக உள்ளதாக பிரதமர் திரு. நரேந்திர மோடி கூறினார். 2020, ஜனவரி 31-ஆம் தேதி தொடங்கவுள்ள பட்ஜெட் கூட்டத் தொடரை ஒட்டி, நடைபெற்ற அனைத்துக்கட்சிக் கூட்டத்தில் அவர் உரையாற்றினார். பிரதமர் தமது உரையின் நிறைவாக, நாட்டில் தற்போது நிலவும் பொருளாதார நிலை குறித்து கூட்டத் தொடரில் கவனம் செலுத்த வேண்டுமென்று பெரும்பாலான உறுப்பினர்கள் ஆலோசனை கூறியிருப்பதை வரவேற்றுள்ளார். “பெரும்பாலான உறுப்பினர்கள், நாட்டின் பொருளாதார சூழல் குறித்து விவாதிக்க வேண்டும் என்று கேட்டுக் கொண்டுள்ளனர். நான் இதை வரவேற்பதுடன், நீங்கள் அனைவரும் கூறியபடி, பொருளாதார விஷயங்கள் குறித்து நாம் விவாதிக்க வேண்டியது அவசியம்” என்று அவர் கூறினார். தற்போதைய உலகப் பொருளாதார சூழலிலிருந்து நாடு எப்படி ஆதாயம் பெறலாம் என்பது குறித்து, உறுப்பினர்கள் ஆலோசனை தெரிவிக்க வேண்டும் என்று பிரதமர் வலியுறுத்தினார். உலகளாவிய சூழலை இந்தியாவுக்கு சாதகமாக எப்படி மாற்றலாம் என்பதில் நாம் கவனம் செலுத்த வேண்டும் என்று அவர் கூறினார். “புத்தாண்டின் தொடக்கத்தில் நடைபெறவுள்ள இந்த பட்ஜெட் கூட்டத் தொடரில், நாட்டின் பொருளாதாரத்திற்கு சரியான திசையை நாம் காட்டினால், அது நாட்டு நலனுக்கு சிறந்ததாக இருக்கும்” என்றார் அவர். உறுப்பினர்கள் எழுப்பிய மற்ற விஷயங்கள் குறித்து கூறிய பிரதமர், “நீங்கள் அனைவரும் எழுப்பிய மற்ற முக்கியமான விஷயங்களை நான் ஒப்புக்கொள்கிறேன். இந்த அனைத்து விஷயங்கள் குறித்தும் திறந்த மனதுடன் விவாதம் நடத்தப்பட வேண்டும் என்று நான் விரும்புகிறேன்” எனத் தெரிவித்தார். கூட்டத் தொடர், நாடாளுமன்றம் ஆகியவற்றின் திறனை அதிகரிப்பதில், அனைத்து உறுப்பினர்களும் பங்களிக்க வேண்டும் என்றும் பிரதமர் மேலும் கேட்டுக் கொண்டார். கடந்த இரண்டு கூட்டத் தொடர் குறித்து குறிப்பிட்ட பிரதமர், “இது கூட்டத் தொடர் மற்றும் நாடாளுமன்றத்தின் வேலைத் திறன் குறித்தது. கடந்த இரண்டு கூட்டத் தொடர்களில் வேலைத் திறன் அதிகரித்ததையும், அதற்கு மக்கள் பேராதரவு அளித்ததையும் நாம் கண்டோம். மக்கள் பிரதிநிதிகள் என்ற வகையில், சபைகளின் வேலைத் திறனை அதிகரிப்பது நமது கடமையாகும். நாம் திறந்த மனதுடன் அனைத்து விஷயங்கள் குறித்தும் விவாதிக்கும்போது தான் இது சாத்தியமாகும்,” என்றார். அனைத்துக் கட்சிகளைச் சேர்ந்த நாடாளுமன்ற உறுப்பினர்கள் மற்றும் பாதுகாப்புத்துறை அமைச்சர் திரு. ராஜ்நாத் சிங், நாடாளுமன்ற விவகாரத் துறை அமைச்சர் திரு. பிரகலாத் ஜோஷி, அத்துறையின் இணையமைச்சர்கள் திரு. அர்ஜுன் ராம் மெக்வால், திரு. வி.முரளிதரன் ஆகியோர் கூட்டத்தில் கலந்து கொண்டனர்.
உத்தரபிரதேச மாநிலம் ஹமிர்பூரில் நேரிட்ட சாலை விபத்தில் உயிரிழந்தவர்களுக்கு பிரதமர் இரங்கல் தெரிவித்துள்ளார்

உத்தரபிரதேச மாநிலம் ஹமிர்பூர் மாவட்டத்தில் நேரிட்ட சாலை விபத்தில் உயிரிழந்தவர்களுக்கு பிரதமர் திரு. நரேந்திர மோடி இரங்கல் தெரிவித்துள்ளார். விபத்தில் காயமடைந்தவர்கள் விரைவில் குணமடையவும் திரு மோடி விருப்பம் தெரிவித்துள்ளார். இது குறித்து பிரதமர் அலுவலகம் வெளியிட்டுள்ள டுவிட்டர் பதிவில், “உத்தரபிரதேச மாநிலம் ஹமிர்பூரில் நிகழ்ந்த விபத்து மிகவும் வேதனை அளிக்கிறது. உயிரிழந்தவர்களின் குடும்பங்களுக்கு எனது ஆழ்ந்த இரங்கலைத் தெரிவித்துக் கொள்வதுடன், காயமடைந்தவர்கள் விரைவில் குணமடைய பிரார்த்திக்கிறேன். மாநில அரசும், உள்ளாட்சி நிர்வாகமும் காயமடைந்தவர்களுக்கு தேவையான அனைத்து உதவிகளையும் அளித்து வருகின்றனர்” என்று பிரதமர் கூறியுள்ளதாக தெரிவிக்கப்பட்டுள்ளது.
மாநிலங்களில் பல்வேறு ரயில் உள்கட்டமைப்புத் திட்டங்களை மேற்கொள்ள ஆதாரங்களைத் திரட்டுவதற்கென மாநில அரசுகளுடன் கூட்டு நிறுவனங்களை உருவாக்க ஒப்புதல்

மாநிலங்களில் பல்வேறு ரயில் உள்கட்டமைப்புத் திட்டங்களை மேற்கொள்ள ஆதாரங்களைத் திரட்டுவதற்கென மாநில அரசுகளுடன் கூட்டு நிறுவனங்களை உருவாக்க ரயில்வே அமைச்சகத்துக்கு அனுமதி வழங்குவதற்கு பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. இந்தக் கூட்டு நிறுவனங்கள் ரயில்வே அமைச்சகம் மற்றும் சம்மந்தப்பட்ட மாநில அரசுகளின் பங்கு முதலீட்டில் அமைக்கப்படும். ஒவ்வொரு கூட்டு நிறுவனமும் தொடங்க செலுத்தப்பட்ட மூலதனமாக ரூ.100 கோடியைப் பெற்றிருக்கும். இந்தத் தொகை மேற்கொள்ளப்படவுள்ள திட்டங்களைப் பொறுத்து அமையும். ஒவ்வொரு மாநிலத்துக்கும் ரயில்வே அமைச்சகத்தின் தொடக்க செலுத்தப்பட்ட மூலதன வரம்பு ரூ. 50 கோடியாகும். திட்டங்களுக்கான தேவைப்படும் நிதி, திட்ட அனுமதிக்குப் பிறகு நிதியாகவோ பங்கு மூலதனமாகவோ வழங்கப்படும். உரிய அதிகாரம் பெற்ற அமைப்பு நிலையில் நிதி வழங்கப்படும். இந்தக் கூட்டு நிறுவனங்கள் குறிப்பிட்ட திட்டங்கள் அடிப்படையிலான சிறப்பு திட்ட நிதியங்களை வங்கிகள், துறைமுகங்கள், பொதுத்துறை நிறுவனங்கள், சுரங்க நிறுவனங்கள் ஆகியவற்றின் பங்கு மூலதனத்தின் மூலம் உருவாக்கிக் கொள்ளலாம். ரயில்வே திட்ட நடைமுறைகளில் மாநில அரசுகள் அதிக அளவில் பங்கேற்பதை இந்த கூட்டு நிறுவன திட்டம் உறுதி செய்கிறது. இந்தப் பங்கேற்பு நிதி வழங்குவதில் மட்டுமின்றி முடிவுகள் மேற்கொள்ளும் நடைமுறையிலும் இருக்கும். மேலும் நில ஆர்ஜிதம், சட்டப்படியான அனுமதிகள் ஆகியவற்றை விரைந்து மேற்கொள்வதற்கும் வசதி ஏற்படுத்தித் தரும். மக்கள் பயணத்துக்கும் மட்டுமின்றி சிமெண்ட், எஃகு, மின்சார உற்பத்தி ஆலைகள் போன்ற பல்வேறு தொழிற்சாலைகள் தங்களது கச்சாப் பொருட்கள், உற்பத்திப் பொருட்கள் ஆகியவற்றைக் கொண்டு செல்வதற்குத் தேவையான ரயில் இணைப்பும் இந்தக் கூட்டு நிறுவனங்களால் உருவாக்கப்படுகிறது.
புற்றுநோய் ஆராய்ச்சி திட்டத்திற்கு இந்தியா-பிரிட்டன் இடையே கையெழுத்தான புரிந்துணர்வு ஒப்பந்தத்திற்கு அமைச்சரவை ஒப்புதல் அளித்துள்ளது

புற்றுநோய் ஆராய்ச்சி திட்டத்திற்கு இந்தியா-பிரிட்டன் இடையே கையெழுத்தான புரிந்துணர்வு ஒப்பந்தத்திற்கு பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. இந்தப் புரிந்துணர்வு ஒப்பந்தம் 2018 நவம்பர் 14 அன்று கையெழுத்தானது. விவரங்கள்: இந்தியாவிலும், பிரிட்டனிலும் உள்ள மருத்துவ சோதனைக்கூட ஆராய்ச்சி, மக்கள் நிலை ஆராய்ச்சி, புதிய தொழில்நுட்பங்கள் மற்றும் இயற்பியல் நிபுணர்களை ஒருங்கிணைத்து குறைந்த செலவில் சிகிச்சை, நோய்த் தடுப்பு, புற்றுநோய்க்கான கவனிப்பு ஆகிய ஆராய்ச்சி சவால்களை அடையாளம் காண இந்த ஒப்பந்தம் வகை செய்கிறது. கூட்டாக புதிய ஆராய்ச்சியை மேற்கொள்ள நிதியுதவியும் கிடைக்கும். புற்றுநோய்க்கு எதிராக குறிப்பிடத்தக்க முன்னேற்றத்தை ஏற்படுத்த ஆராய்ச்சி மேற்கொள்ளப்படும்.
பாகிஸ்தான் பிரதமராக தேர்வு பெற்றுள்ள திரு மியான் முகமது சாபாஸ் ஷெரீப்புக்கு பிரதமர் வாழ்த்து

பாகிஸ்தான் பிரதமராக தேர்வு பெற்றுள்ள திரு மியான் முகமது சாபாஸ் ஷெரீப்புக்கு பிரதமர் திரு நரேந்திர மோடி வாழ்த்து தெரிவித்துள்ளார். பிராந்தியத்தில் பயங்கரவாதம் இல்லாத அமைதியையும், நிலைத்தன்மையையும் இந்தியா விரும்புகிறது என்றும், அப்போதுதான் இருநாடுகளும் தங்கள் வளர்ச்சி சவால்களில் கவனம் செலுத்த முடியும் என்றும் திரு மோடி கூறியுள்ளார். பிரதமர் வெளியிட்டுள்ள டுவிட்டர் பதிவில் கூறியிருப்பதாவது- “பாகிஸ்தான் பிரதமராக தேர்வு பெற்றுள்ள திரு மியான் முகமது சாபாஸ் ஷெரீப்புக்கு வாழ்த்துக்கள். பிராந்தியத்தில் பயங்கரவாதம் இல்லாத அமைதியையும், நிலைத்தன்மையையும் இந்தியா விரும்புகிறது. அப்போதுதான் இருநாடுகளும் தங்கள் வளர்ச்சி சவால்களில் கவனம் செலுத்தி, நமது மக்களின் முன்னேற்றம் மற்றும் நலத்தை உறுதி செய்ய முடியும்”.